b'\n_START_ARTICLE_\nPeter Petersen (billedhugger)\n_START_SECTION_\nKarriere\n_START_PARAGRAPH_\nHan var s\xc3\xb8n af rebslager Hans Hendrik Petersen og Carolina Christina f\xc3\xb8dt Schwartz. Efter at have v\xc3\xa6ret i kunstdrejerl\xc3\xa6re i Haderslev kom han til K\xc3\xb8benhavn, hvor han arbejdede hos kunstdrejer Johan Georg Schwartz (sin moders f\xc3\xa6tter) et \xc3\xa5rs tid, for det meste sysselsat med udsk\xc3\xa6ring i elfenben og perlemor. Derefter fik han adgang til H.W. Bissens v\xc3\xa6rksteder og til Kunstakademiets modelerskole, blev i marts 1840 elev af modelskolen og vandt den 22. marts 1841 den lille s\xc3\xb8lvmedalje for modelering. Imidlertid havde han efter Bissens og Christen Christensens anvisning lagt sig efter at sk\xc3\xa6re kam\xc3\xa9er i konkylier, og nogle efter Thorvaldsens relieffer udf\xc3\xb8rte konkylie-kam\xc3\xa9er vandt dennes bifald, s\xc3\xa5 at han varmt underst\xc3\xb8ttede Petersens af Bissen anbefalede ans\xc3\xb8gning om rejseunderst\xc3\xb8ttelse. Akademiet forbigik ham dog i 1841, men da han snart efter fik en rejseunderst\xc3\xb8ttelse af Den Reiersenske Fond for to \xc3\xa5r, afrejste han september samme \xc3\xa5r til Rom. Her uddannede han sig under duelige italienske kam\xc3\xa9sk\xc3\xa6reres vejledning, medens Thorvaldsen og Bissen, som netop samtidig var i Rom, st\xc3\xb8ttede ham med r\xc3\xa5d og d\xc3\xa5d. I 1843 fik han, efter en ny af Thorvaldsen anbefalet ans\xc3\xb8gning, Akademiets rejseunderst\xc3\xb8ttelse, der fornyedes for det f\xc3\xb8lgende \xc3\xa5r. I 1846 vendte han tilbage til, K\xc3\xb8benhavn, men rejste dog i januar til juli 1847 atter til Rom for at afslutte sit ophold i udlandet._NEWLINE_Efter hjemkomsten vandt han i 1848 den Neuhausenske Pr\xc3\xa6mie for udsk\xc3\xa5rne konkylier efter Thorvaldsens relieffer, men for \xc3\xb8vrigt lagde han sig nu, if\xc3\xb8lge Thorvaldsens og Bissens indtr\xc3\xa6ngende r\xc3\xa5d, efter medalj\xc3\xb8rkunsten, og skar i de f\xc3\xb8rste \xc3\xa5r efter den slesvigske krig, foruden et par segl, medaljen for de norske og svenske frivillige, grundlovsmedaljen, begge medaljerne til br\xc3\xb8drene \xc3\x98rsted og flere. I 1852 blev han medalje- og M\xc3\xb8ntgrav\xc3\xb8r ved M\xc3\xb8nten i Altona, hvor han ogs\xc3\xa5 arbejdede for Hamborg, og i denne stilling forblev han indtil december 1863, da krigen oprandt. Samme \xc3\xa5r vandt han igen den Neuhausenske Pr\xc3\xa6mie. Siden den tid levede han i K\xc3\xb8benhavn og skar flere medaljer, aversen til Medaljen for Kunst og Videnskab og til Fortjenstmedaljen og andre. Ridder af Dannebrog blev han 1869. Han udstillede fra 1836 til sin d\xc3\xb8d den 5. januar 1892 dels kam\xc3\xa9er og medaljer, dels, i de senere \xc3\xa5r, nogle billed\xc2\xadhuggerarbejder._NEWLINE_Af danske m\xc3\xb8nter har Peter Petersen kun signeret en pr\xc3\xb8ve til en specie ved en konkurrence 1857, og efter sin afgang 1864 kom Petersen til at st\xc3\xa5 i skyggen af Harald Conradsen, dels af personlige grunde, dels af politiske omst\xc3\xa6ndigheder, som han ikke kunne \xc3\xa6ndre p\xc3\xa5.\n_START_SECTION_\n\xc3\x86gteskaber\n_START_PARAGRAPH_\nPetersen blev gift 1. gang 11. november 1848 i K\xc3\xb8benhavn med Carolina Maria Rasmine Hansen (14. november 1821 i Haderslev - 3. juni 1850 i K\xc3\xb8benhavn), datter af tobaksfabrikant Matthias Hansen og Johanne Marie Hansen. 2. gang \xc3\xa6gtede han 5. juni 1853 i Haderslev Karen Mathilde Elisabeth Hansen (26. juni 1825 sammesteds - 7. juli 1905 p\xc3\xa5 Frederiksberg), der var s\xc3\xb8ster til hans 1. hustru._NEWLINE_Han er begravet p\xc3\xa5 Garnisons Kirkeg\xc3\xa5rd.'